Omnibus presentes litteras inspecturis officialis curie Senonensis salutem in Domino. Noverint universi quod Stephanus Gerins, clericus de Senonis, in nostra presentia constitutus voluit et concessit donum quod pater et mater ipsius Stephani in bona valetudine sua in perpetuam elemosinam fecerunt abbati et conventui Prulliaci, sicut confessus est coram nobis idem Stephanus, de tota vinea quam pater et mater ipsius Stephani habebant in valle Gaudini contiguam vinee capituli Senonensis et de quadam terra eidem vinee contigua, et quitavit idem Stephanui in perpetuum coram nobis ipsis fratribus Prulliacensibus quicquid ipse habebat et habere poterat, ratione quacumque, in vinea et terra predictis, fiducians in manu nostra idem Stephanus quod contra donum predictum et quitationem, quam fecit idem Stephanus predictis fratribus Prulliacensibus, sicut supradictum est, non veniet per se vel per alios in futurum et quod in dictis vinea et terra datis ipsis abbati et conventui et quitatis ab ipso Stephano, sicut superius est expressum, nichil per se vel per alium de cetero reclamabit. Actum anno Domini millesimo ducentesimo quadragesimo primo, mense martio.